**Kumiko Kōda** (jap. 神田來未子, s. 13. marraskuuta 1982), joka tunnetaan paremmin nimellä **Kumi Kōda** (倖田來未), on japanilainen, Kiotossa syntynyt laulaja-lauluntekijä. Hänen esittämänsä musiikki on pääosin J-Urbania ja R&B:tä. Kōdan ensimmäinen single oli vuonna 2000 julkaistu **Take Back**, mutta kuuluisuuteen hän nousi seitsemännellä singlellään **Real Emotion/1000 no Kotoba**, jonka kappaleita käytettiin Final Fantasy X-2-videopelissä. Kōdan suosio kasvoi vuonna 2005 hänen neljännen albuminsa **Secret**, kuudennentoista singlensä **Butterfly** ja ensimmäisen kokoelma-albuminsa **Best: First Things** myötä. Ne nousivat Oricon-listan sijoille kolme, kaksi ja yksi.

Kōdaa on kutsuttu muoti-ikoniksi "ero-kawaii"-tyylinsä vuoksi, ja siitä on tullut trendi nuorten naisten keskuudessa. Hän on voittanut myös useita muotipalkintoja, kuten "Best Jeanist" -palkinnon ja "Nail Queen" -tittelin kolme kertaa vuodesta 2006 lähtien. Suosionsa myötä Kōda on esiintynyt lukuisissa mainoksissa. Vuosina 2006 ja 2007 Oricon myönsi Kōdalle parhaiten myyneen artistin arvonimen.

Päivä seitsemännen albuminsa *Kingdom* julkaisun jälkeen 31. tammikuuta 2008 Kōda aiheutti kohun All Night Nippon -radio-ohjelmassa lausumallaan kommentilla.

Elämäkerta
----------

### Lapsuus ja kiinnostus musiikkiin

Kōda syntyi muusikkoperheeseen. Hänen isoisänsä oli shakuhachi-mestari ja äitinsä koto-opettaja. Kōda päätti jo nuorena ryhtyvänsä laulajaksi käytyään äitinsä kanssa karaokessa. Käydessään lukiota toista vuotta Kōda osallistui Avex-levy-yhtiön "Dream Audition" -koe-esiintymiseen, jossa hän sijoittui toiseksi yhteensä 120 000 osallistujasta. Hänet otettiin Avexin tytäryhtiön Rhythm Zonen listoille. Hänen nuorempi sisarensa on Misono, entinen Day After Tomorrow -yhtyeen jäsen ja nykyinen sooloartisti.

### 2000–2004: uran alku ja muutos imagossa

Kōda debytoi 6. joulukuuta 2000 singlellä *Take Back*. Sitä seurasivat kappaleet *Trust Your Love*, *Color of Soul* (vuonna 2001) ja *So Into You* (vuonna 2002). *Trust Your Love* ja *Color of Soul* ylsivät molemmat top 30:een, edellinen ylsi listan sijalle 18 ja siitä tuli Kōdan ensimmäinen top 20 -single. Hän käytti taiteilijanimeä **Koda** ja levytti kappaleet *Take Back* ja *Trust Your Love* englanniksi, minkä jälkeen ne julkaistiin Yhdysvalloissa Orpheus Records -levy-yhtiön kautta. *Take Back* ylsi sijalle 18 Hot Dance Music/Maxi-Singles Sales -listalla, mutta *Trust Your Love* menestyi paremmin ja nousi listan kärkeen. Syyskuun 11. päivän iskujen jälkeen Kōda levytti hyväntekeväisyyssinglen *The Meaning of Peace* yhdessä korealaisen laulajan BoAn kanssa osana Avexin Song+Nation-projektia, jossa kerättiin varoja hyväntekeväisyyteen. Maaliskuussa 2002 Kōda julkaisi ensimmäisen albuminsa *Affection* Rhythm Zone -yhtiön kautta. Se nousi Oricon-albumilistan sijalle 12.

*Affectionin* julkaisun jälkeen Kōdalta ilmestyi kolme singleä: *Love Across the Ocean*, *Maze* (vuonna 2002) ja *Real Emotion / 1000 no Kotoba* (vuonna 2003). *Love Across the Ocean* ja *Maze* nousivat listan sijoille 19 ja 25. Kōda menestyi paremmin kappaleella *Real Emotion / 1000 no Kotoba*, joka ylsi parhaimmillaan sijalle 3 oltuaan listalla kolmen viikon ajan. Lauluja käytettiin *Final Fantasy X-2* -videopelin avaus- ja lopetuskappaleina, ja Kōda toimi pelin Lenne-hahmon äänenä sen japanilaisessa versiossa. Hän julkaisi toisen albuminsa *Grow Into One* maaliskuussa 2003. Se nousi ensimmäisellä viikolla listan sijalle 11 ja saavutti parhaimmillaan sijan 8 neljännellä viikollaan.

Sen jälkeen Kōda teki useita top 20:een yltäneitä singlejä: *Come with Me*, *Gentle Words* (vuonna 2003) ja *Crazy 4 U* (vuonna 2004). Hän julkaisi kolmannen albuminsa *Feel My Mind* helmikuussa 2004 ja se nousi heti sijalle 7. Kōda lauloi myös animesarja *Cutie Honeyn* tunnuslaulun, jonka oli alun perin levyttänyt Yoko Maekawa, vuoden 2004 elokuvaan ja sarjaan *Re: Cutie Honey*. Kappale, jolla on sama nimi kuin sarjalla, otettiin albumin bonuskappaleeksi ja siitä tuli Kōdan yhdennentoista singlen *Love & Honey* (2004) nimikkokappale albumin julkaisun jälkeen. Vuoden lopussa Kōda julkaisi vielä kaksi muuta singleä, *Chase* ja *Kiseki*.

### 2005–2006: kasvava suosio

Kumi Kōdan kokoelma-albumin mainos vuonna 2005.
Kōda aloitti vuoden 2005 kahdella uudella julkaisulla: neljännellätoista singlellään *Hands* ja neljännellä albumillaan *Secret*. *Secret* nousi ensimmäisellä viikolla listan sijalle 3 ja siitä tuli Kōdan ensimmäinen albumi, joka debytoi top 5:ssä. RIAJ myönsi albumille kaksinkertaisen platinalevyn, sillä se myi yhteensä 521 000 kappaletta. *Secretin* jälkeen Kōda julkaisi albumilta 15. singlensä *Hot Stuff*. Pian sen jälkeen myyntiin tuli Kōdan ensimmäinen live-DVD *Secret: First Class Limited Live*. Vuonna 2006 Oricon kertoi, että se teki musiikki-DVD-listojen uuden ennätyksen pysymällä Oriconin DVD-listan huipulla yhteensä seitsemän viikon ajan.

Kōda julkaisi sitten 16. singlensä *Butterfly*. Se nousi heti Oricon-listan sijalle 2 ja oli Kōdan ensimmäinen niin korkealle ensimmäisellä listaviikolla noussut single. *Butterflyn* jälkeen tulivat *Flower* ja *Promise/Star*, jotka ylsivät molemmat listan sijalle 4. Syyskuussa Kōda julkaisi ensimmäisen kokoelma-albuminsa *Best: First Things*. Se nousi ensimmäisellä viikollaan listan sijalle 2 ja ylsi seuraavalla viikolla huipulle – tämä oli ensimmäinen kerta, kun Kōdan albumi nousi niin korkealle. RIAJ myönsi *Best: First Things* -albumille kaksi miljoonalevyä ja se myi yli miljoona kappaletta.

Joulukuussa Kōda aloitti "12 singleä" -projektin, jossa hän julkaisi yhden singlen viikossa kahdentoista viikon ajan (yhdeksästä singlestä otettiin rajoitettu painos). Projektin ensimmäinen single *You* nousi listan huipulle ja siitä tuli Kōdan ensimmäinen niin hyvin sijoittunut single. Kōda julkaisi singlet *Birthday Eve*, *D.D.D.* ja *Shake It Up* ennen uuttavuotta ja loput kahdeksan singleä seuraavan vuoden alussa: *Lies*, *Feel*, *Candy*, *No Regret*, *Ima sugu hoshii*, *Kamen*, *Wind* ja *Someday / Boys Love Girls*. Projekti viides single *Feel* ylsi listan kärkeen. *You* pysyi Oriconin top 10:ssä, kun *Shake It Up* ja *Lies* julkaistiin, joten Kōdasta tuli ensimmäinen naisartisti, jolla oli samanaikaisesti kolme singleä Oricon-listan top 10:ssä. Kōda käytti tähän aikaan paljastavia vaatteita ja hänen käyttämänsä muoti aloitti Japanissa ero-kakkoii-trendin.

12 singlen projektin jälkeen Kōda julkaisi ensimmäisen digitaalisen singlensä *Get It On* ja toisen kokoelma-albuminsa *Best: Second Session*. Albumilla oli kaikki 12 singleä ja kaksi uutta kappaletta kanssa, ja se julkaistiin kolmessa eri formaatissa (CD+2DVD, CD+DVD ja CD-only). *Best: Second Session* nousi jälleen listan huipulle ja levyä myytiin ensimmäisellä viikolla yhteensä 983 000 kappaletta, mikä teki Kōdasta ensimmäisellä listaviikolla eniten albumeita myyneen naisartistin sitten Hikaru Utadan (kokoelmalla *Utada Hikaru Single Collection Vol. 1*). Kuten *Best: First Things*, *Best: Second Session* sai RIAJ:n miljoona-palkinnon.

*Best: Second Session* -kokoelman jälkeen Kōda julkaisi kappaleen *Koi no tsubomi*. Se laitettiin myyntiin Internetissä päivää ennen varsinaista julkaisuaan ja se ladattiin miljoona kertaa. Single ylsi listan sijalle 2 ensimmäisellä viikollaan ja sitä myytiin 140 000 kappaletta. Ensimmäisen viikon myynti oli naisartistien suurin vuonna 2006, kunnes Ayumi Hamasaki ohitti sen singlellään *Blue Bird*. 26. heinäkuuta 2006 Kōda julkaisi ensimmäisen valokuvakirjansa *Maroc*, jonka kuvat otti Leslie Kee ja jota myytiin yhdessä hänen 32. singlensä *4 Hot Wave* kanssa. Kōda sai *4 Hot Wave* -kappaleella jälleen takaisin parhaiten ensimmäisellä listaviikolla vuonna 2006 myyneen naisartistin aseman, ja single sijoittui listalla toiseksi Kinki Kids -yhtyeen kappaleen jälkeen. Siitä tuli Kōdan 19. perättäinen single, joka nousi ensimmäisellä viikollaan top 10:een *Kisekin* jälkeen.

Seuraava single *Yume no uta / Futari de...* oli Kōdalle musikaalinen kokeilu, sillä hän otti haltuunsa singlen ja musiikkivideoiden tuotannon; hän kirjoitti sanat, valitsi asut ja suunnitteli konseptit molempien laulujen musiikkivideoihin. Kōda levytti sitten coverin Bubblegum Brothersin kappaleesta *Won't Be Long* samalle levy-yhtiölle työskentelevän Exilen kanssa. *Cherry Girl / Unmei* oli viimeinen Kōdan julkaisema single ennen hänen viidettä albumiaan *Black Cherry*, joka tuli myyntiin joulukuussa. *Black Cherrystä* tuli ensimmäinen naisartistin levyttämä studioalbumi, joka pysyi listan huipulla neljän viikon ajan sitten Ayumi Hamasakin levyn *Duty*. Vuoden 2006 lopussa Oricon nimesi Kōdan vuoden parhaiten myyneeksi artistiksi, joka oli tuottanut 12 702 200 000 jenin (eli yli 136 miljoonan dollarin) voitot. Yahoo! Japan julisti hänet kaikkein haetuimmaksi naisartistiksi ja vuoden 2006 kymmenenneksi haetuimmaksi kohteeksi yleensä.

### 2007–nykyhetki: jatkuva suosio ja kohu

14. maaliskuuta 2007 Kōda julkaisi 35. singlensä *But/Aishō*, uuden kokoelmalevyn *Best: Bounce & Lovers* ja DVD:n toisesta kiertueestaan (*Live Tour 2006–2007: Second Session*). Vuoden 2007 toinen single "Freaky" nousi Oricon-listan kärkeen ja siitä tuli Kōdan neljäs listan huipulle yltänyt single. Kōda esiintyi Live Earth -konsertin Japanin-osiossa Tokiossa 7. heinäkuuta 2007 ja osallistui 15. heinäkuuta luonnonsuojeluaiheiseen Ap Bank Fes '07 -konserttiin, jota isännöi Mr. Children -yhtyeen Kazutoshi Sakurai.

Vuoden 2007 lopussa Kōda julkaisi singlet *Ai no uta* ja *Last Angel*, joista jälkimmäinen tehtiin yhteistyössä korealaisen poikabändin Tohoshinkin kanssa. Kappaletta *Last Angel* käytettiin *Resident Evil: Extinction* -elokuvan japanilaisen version tunnuslauluna. 1. joulukuuta, joka oli hänen musiikkidebyyttinsä vuosipäivä, Kōda piti erityiskonsertin Tokyo Domessa kolmannella kansallisella ja ensimmäisellä areenakiertueellaan. Kōdasta tuli seitsemäs Tokyo Domessa esiintynyt naissooloartisti ja häntä oli katsomassa arviolta 45 000 henkeä. Myytyään vuonna 2007 CD:itä ja DVD:itä yli 7,3 miljardin jenin arvosta Kōdasta tuli jälleen Oriconin mukaan vuoden parhaiten myynyt artisti.

Kōda julkaisi 39. singlensä *Anytime* 23. tammikuuta 2008; sitä seurasi hänen kuudes albuminsa *Kingdom*, joka julkaistiin samassa formaatissa kuin edellinen albumi. Hieman yli 420 000 myydyllä kappaleella *Kingdom* nousi heti Oricon-listan kärkeen. 31. tammikuuta Kōda toimi All Night Nippon -ohjelman emäntänä ja totesi keskustellessaan managerinsa viimeaikaisesta avioliitosta ja suunnitelmasta hankkia lapsia: "Kun naiset täyttävät 35 vuotta, heidän lapsivetensä mätänee, joten haluaisin että he hankkisivat lapsia ennen sitä." Koska kommentti aiheutti kohun, Avex julkaisi anteeksipyynnön ja ilmoitti lopettavansa kaiken *Kingdom*-albumin markkinoinnin. Lisäksi useat Kōdan kaupallisista esiintymisistä laitettiin tauolle. Kōda pyysi itse julkisesti anteeksi Fuji TV:ssä. Kohusta huolimatta *Kingdom* pysyi listan kärjessä toisenkin viikon. Kaksi kuukautta kommenttinsa jälkeen Kōda julkaisi neljännen live-DVD:nsä *Live Tour 2007: Black Cherry Tour Special Final in Tokyo Dome*. Hänen neljäs maanlaajuinen kiertueensa *Koda Kumi Live Tour 2008: Kingdom* alkoi 12. huhtikuuta 2008.

Kōdan 40. single *Moon* ilmestyi 11. kesäkuuta 2008. *Freakyn* tavoin *Moon* sisälsi neljä kappaletta. Kappaletta *Moon Crying* käytettiin TV Asahin draamasarjan *Puzzle* tunnussävelmänä ja singlelle sisältyi myös Black Eyed Peas -yhtyeen Fergien kanssa yhteistyössä äänitetty kappale. Kōda osallistui jälleen Avexin vuosittaiseen A-Nation-kesäkonserttisarjaan. Hän esiintyi kaikissa kahdeksassa konsertissa yhdessä muiden Avexin artistien kuten Every Little Thingin, Ai Ōtsukan, Namie Amuron, Ayumi Hamasakin, Tohoshinkin ja Maki Gotōn kanssa.

Lokakuussa Kōda julkaisi 41. singlensä *Taboo*. Se myi ensimmäisen viikon aikana 66 000 kappaletta, nousi listan kärkeen ja siitä tuli Kōdan viides listalla yhtä korkealle yltänyt single. Kōda julkaisi 42. singlensä *Stay with Me* jouluaattona ja se debytoi listan huipulla 58 000 myydyn kappaleen voimin. Kōdan seuraava albumi *Trick* tuli myyntiin 28. tammikuuta 2009.

Musiikkityyli
-------------

Kōdan musiikki on pääosin j-urbania ja R&B:tä. Nuorena Kōda kertoo kuunnelleensa kielen vuoksi pelkästään japanilaista musiikkia ja kiinnostuneen länsimaisesta musiikista vasta uransa alettua. Uransa aikana hänen musiikissaan on ollut vaikutteita muistakin tyyleistä, kuten rockista, hip hopista, electropopista ja dancesta. Hän mainitsee äitinsä lisäksi tärkeäksi musiikilliseksi esikuvakseen m-flon.

Uransa alusta lähtien Kōda on kirjoittanut laulujensa sanoituksia. Toisen studioalbuminsa *Grow Into One* aikaan Kōda ei osallistunut sanoitusprosessiin yhtä aktiivisesti, sillä vain neljä kappaletta on hänen kynästään lähtöisin. Hänen roolinsa kasvoi 33. singlen *Yume no uta / Futari de...* myötä. Singlen tuli alun perin sisältää yksi "onnellisesta rakkaudesta" kertova kappale, mutta Kōda ajatteli melodian sisältävän aiheita sekä onnesta että surusta. Hän kirjoitti sanat kahteen lauluun, joilla on sama melodia, jotta molemmat puolet olisivat edustettuina. Hän totesi: "Tämä kokeilu oli minulle ensimmäinen kerta, mutta onnistuin välittämään, miten onni ja suru ovat saman kolikon eri puolet."

Kōda ei ole osallistunut laulujensa säveltämiseen yhtä paljon. Kappale *Milk Tea* albumilta *Black Cherry* oli ensimmäinen hänen säveltämänsä laulu. Hänen osallistumisensa sävellysprosessiin kasvoi seitsemännen studioalbumin *Trick* tuotannon aikana.

Julkisuuskuva
-------------

### Palkinnot

Kōda voitti ensimmäisen palkintonsa 47:nnessä Japan Record Awards -gaalassa 1. tammikuuta 2006 singlestä *Butterfly*, ja hänelle myönnettiin "kolmoiskruunu" Japan Gold Disc Awards -tilaisuudessa 10. maaliskuuta 2006 kolmen palkinnon voittamisesta: "vuoden popartisti", "vuoden popalbumi" ja "vuoden musiikkivideo". Sama kappale toi hänelle vielä lisää palkintoja: 27. toukokuuta 2006 MTV Video Music Awards Japan palkitsi Kōdan "parhaasta naisartistin videosta" ja "vuoden parhaasta videosta" *Butterfly*-kappaleen ansiosta ja hän sai "buzzASIA from Japan" -palkinnon laulusta *Trust You*, joka oli albumilta *Secret*. Myöhemmin vuonna 2006 kappale *Yume no uta* Kōdan 33. singleltä *Yume no uta / Futari de...* sai palkintoja. Kōda voitti Grand Prix -palkinnon 39:nnessä Japan Usen Grand Prize -gaalassa.

26. toukokuuta 2007 MTV Video Music Awards Japan myönsi Kōdalle jälleen kolme palkintoa. *Yume no uta* oli ehdolla kolmessa kategoriassa ja se voitti "parhaan naisartistin videon" ja "vuoden parhaan videon" palkinnot. Kōda voitti itse erikoispalkinnon "Best Stylish Artist Award". Vuoden 2007 Best Hit Kayōsai -gaalassa kappale *Ai no uta* toi Kōdalle Grand Prix -palkinnon popkategoriassa, ja hän voitti kultaisen palkinnon 49:nnessä Japan Record Awards -tilaisuudessa.

Kōda on menestynyt Oricon-listoilla, jotka mittaavat fyysistä levymyyntiä, mutta hänen musiikkinsa on myynyt hyvin myös Internetissä. Hänen musiikkivideoistaan 22 kerrotaan olevan sadan ladatuimman videon joukossa, neljä videota top viidessä ja kappale *Koi no tsubomi* latauslistan huipulla.

### Muoti

Kōda on tunnettu seksikkäästä imagostaan. Vuonna 2003 hän aloitti avointen kaula-aukkojen trendin esiinnyttyään mainoksessa metallisissa rintaliiveissä. Hänen työnsä anime-elokuva *Cutie Honeyn* parissa vuonna 2004 jatkoi samaa teemaa, ja vuonna 2005 hän sai Japanissa aikaan "ero-kakkoii" tai "ero-kawaii"-trendin. Singaporelainen sanomalehti *The New Paper* ehdotti, että seksikäs julkisuuskuva auttoi Kōdan levymyyntiä – hän myi enemmän levyjä kuin "j-popin hallitseva kuningatar" Ayumi Hamasaki vuosina 2006 ja 2007. Vuonna 2006 Kōda alkoi saada palkintoja trendikkyydestään: niihin kuuluivat "Best Jeanist Award" 4. syyskuuta 2006 ja Japan Nail Expon myöntämä "Nail Queenin" titteli kynsitaiteesta 21. marraskuuta 2006.

Yksityiselämä
-------------

Elokuussa 2007 Kōdan huhuttiin tapailevan SMAP-yhtyeen johtajaa Masahiro Nakaita. Tiedotusvälineet kyselivät artistien edustajilta huhujen todenperäisyydestä, mutta kummankaan edustajat eivät vahvistaneet tai kieltäneet niitä. Josei Seven -lehden joulukuun numerossa "vahvistettiin", että Kōda ja Nakai tapailevat.

Diskografia
-----------

|  |  |  |
| --- | --- | --- |
| **Studioalbumit*** 2002: *Affection (Kumi Kōdan albumi)*
* 2003: *Grow Into One*
* 2004: *Feel My Mind*
* 2005: *Secret*
* 2006: *Black Cherry*
* 2008: *Kingdom*
* 2009: *Trick*
* 2010: *Best: Third Universe/Universe*
* 2011: *Dejavu*
* 2012: *Japonesque*
* 2014: *Bon Voyage*
* 2015: *Walk of My Life*
* 2017: *W Face: Inside/Outside*
* 2018: *AND*
* 2018: *DNA*
 | **Kokoelma-albumit*** 2005: *Best: First Things*
* 2006: *Best: Second Session*
* 2007: *Best: Bounce & Lovers*
* 2010: *Best: Third Universe*
 | **Listan huipulle yltäneet singlet*** 2005: *You*
* 2006: *Feel*
* 2006: *Yume no uta / Futari de...*
* 2007: *Freaky*
* 2008: *Taboo*
* 2008: *Stay with Me*
 |

Lähteet
-------

1. ↑  Wayne Alan Brenner: Sailor Scout and the Chaperone Austin Chronicle.
2. ↑  Rob Fahey: Fiercely Burning Heart of Love! Eurogamer Network.
3. 1 2  Secret chart position Oricon.  Arkistoitu 16.10.2012. Viitattu 30.1.2009.
4. 1 2  Butterfly chart position Oricon.  Arkistoitu 16.10.2012. Viitattu 30.1.2009.
5. 1 2  Best: First Things chart position, week two Oricon.  Arkistoitu 16.10.2012. Viitattu 30.1.2009.
6. 1 2  Showing Some Skin web-japan.org.
7. 1 2 3 4 5 6  Telling Secrets - A Konversation with Kumi Koda  2.4.2005. Nippop.  Arkistoitu 23.2.2009. Viitattu 31.1.2009.
8. ↑  Trust Your Love chart position Oricon.
9. ↑  Color of Soul chart position Oricon.
10. ↑  Take Back Hot Dance Music/Maxi-Singles Sales chart  16.6.2001. Billboard.
11. ↑  Trust Your Love Hot Dance Music/Maxi-Singles Sales chart  2.2.2002. Billboard.
12. ↑  BoA and Hamasaki Ayumi Join Song+Nation's South Korean Release Chosun Ilbo Co..  Arkistoitu 7.12.2008. Viitattu 31.1.2009.
13. ↑  Song+Nation Avex Trax.  Arkistoitu 20.1.2008. Viitattu 31.1.2009.
14. ↑  Affection chart position Oricon.
15. ↑  Love Across the Ocean chart position Oricon.
16. ↑  Maze chart position Oricon.
17. ↑  Real Emotion/1000 no Kotoba chart position Oricon.
18. 1 2  Kumi Koda's Anime News Network profile Anime News Network.
19. ↑  Grow Into One week one position Oricon.  Arkistoitu 16.10.2012. Viitattu 31.1.2009.
20. ↑  Grow Into One week four position Oricon.  Arkistoitu 16.10.2012. Viitattu 31.1.2009.
21. ↑  Come with Me chart position Oricon.
22. ↑  Gentle Words chart position Oricon.
23. ↑  Crazy 4 U chart position Oricon.
24. ↑  Feel My Mind chart position Oricon.  Arkistoitu 16.10.2012. Viitattu 31.1.2009.
25. ↑  Gold Album Certifications July 2005 Recording Industry Association of Japan.
26. ↑  Other talked about songs chart announcements  2006-2-13. Oricon.
27. ↑  Flower chart position Oricon.
28. ↑  Promise/Star chart position Oricon.
29. ↑  Best: First Things, week one Oricon.  Arkistoitu 16.10.2012. Viitattu 31.1.2009.
30. ↑  Kumi Koda's Best: First Things certification RIAJ.
31. ↑  Best album topped million!! Kumi Koda, the background of the lastest craze  22.11.2005. Oricon.
32. 1 2  Koda Kumi breaks own record with drama "Ugly Love" theme song!  2006-5-30. Oricon.
33. ↑  Koda Kumi official website Avex Group.  Arkistoitu 30.12.2008. Viitattu 31.1.2009.
34. ↑  Kumi Koda, 12 weeks a row in the first release of her first singles win first place!!  13.12.2005. Oricon.
35. ↑  Koda Kumi, "You", following the lead single for her second win by 2!!  16.1.2006. Oricon.
36. ↑  Kōhaku, year-end program guests boom! Kumi Koda's feat first in women's history!  2007-1-9. Oricon.
37. ↑  Koda: 'I Talk about the 12 Singles Project'  December 21, 2005. Oricon.
38. ↑  "Erotic-Cool" Culture in Japan  2006-2-22. web-japan.org.
39. ↑  Kumi Koda second "best of" album starts as 980,000-Disk Big Hit! Number 1 on Release!  2007-3-13. Oricon.
40. ↑  Best: Second Session certification RIAJ.
41. ↑  Koda Kumi, the new single, wear a blossom of love song topped 1 million download!  2007-5-25. Oricon.
42. ↑  Koda Kumi in July, a collection of new songs and the first simultaneous release of photos!  2006-5-31. Oricon.
43. ↑  Koda Kumi Releases Sexy Pictures  1.6.2006. World Journal.  Arkistoitu 28.3.2009. Viitattu 31.1.2009.
44. ↑  Kumi Koda, 06 girls with two golds artists!  2006-8-01. Oricon.
45. ↑  4 Hot Wave chart position Oricon.
46. 1 2  Koda Kumi writes 2 songs with 1 melody! Ballad filled with happiness and sadness  2006-8-25. Sankei Sports.  Arkistoitu 29.5.2007. Viitattu 31.1.2009.
47. ↑  Koda Kumi four straight weeks at top first time in six years  2007-1-16. Oricon.
48. ↑  Annual hit chart special - 2006 artist total sales ranking big announcement!  21.12.2006. Oricon.
49. ↑  2006 Search word ranking Yahoo! Japan.  Arkistoitu 30.10.2007. Viitattu 31.1.2009.
50. ↑  Martyn Williams: Japan's top searches: burgers, babes, betting IDG.
51. ↑  What Live Earth Really Meant  8.7.2007. Time.  Arkistoitu 11.2.2009. Viitattu 31.1.2009.
52. ↑  ap bank fes'07 Official site ap bank.  Arkistoitu 17.9.2007. Viitattu 31.1.2009.
53. ↑  Kumi Koda collaborates with TVXQ  2007-9-24. Tokyograph.
54. ↑  Kumi Koda, her first concert at the Tokyo Dome in her seventh anniversary  2.12.2007. Sponichi.  Arkistoitu 4.2.2008. Viitattu 31.1.2009.
55. ↑  Koda is best-selling artist of 2007  18.12.2007. Tokyograph.
56. ↑  Charts: Koda on top despite controversy  6.2.2008. Tokyograph.
57. 1 2  Kumi Koda comment goes "rotten", suspended for month  2008-2-02. Tokyograph.
58. ↑  Japanese diva in hot water over 'rotten' womb gaffe  3.2.2008. Agence France-Presse.  Arkistoitu 29.3.2008. Viitattu 31.1.2009.
59. ↑  "Sexy Kumi Koda apologizes for controversial comments" WorldTime News Report.  Arkistoitu 11.5.2007. Viitattu 31.1.2009.
60. ↑  Tearful Koda apologizes on TV for 'rotten womb' gaffe  8.2.2008. Japan Today.  [vanhentunut linkki]
61. ↑  Japanese pop star apologises over offensive comments  4.2.2008. contactmusic.com.
62. ↑  Charts: Koda still #1  13.2.2008. Tokyograph.
63. ↑  Singer Kumi Koda makes comeback concert  14.4.2008. Japan Today.  Arkistoitu 7.1.2009. Viitattu 31.1.2009.
64. ↑  "Puzzle" theme sung by Kumi Koda  16.8.2008. Tokyograph.
65. ↑  Maki Goto confirmed for a-nation  9.7.2008. Tokyograph.
66. ↑  Charts: Kumi Koda back on top, no longer "taboo"  15.10.2008. Tokyograph.
67. ↑  Charts: Ikimono Gakari's first #1 Tokyograph.
68. ↑  Koda Kumi rain falls on the ice "stay with me", sing enthusiastically!  24.12.2008. Livedoor.  Arkistoitu 26.12.2008. Viitattu 31.1.2009.
69. ↑  Teresa Nieman: Koda Kumi - J-Pop will eat itself Stylus Magazine.  Arkistoitu 23.2.2009. Viitattu 31.1.2009.
70. ↑  4 Hot Wave Oricon Interview Oricon.  Arkistoitu 28.3.2009. Viitattu 31.1.2009.
71. ↑  Hip-hop, R&B a new front Kumi Koda reflected a commitment to Feel My Mind Barks.jp.
72. ↑  Koda Kumi good album launch Livedoor.  [vanhentunut linkki]
73. 1 2  Jotkut lyriikoista on kirjoitettu yhteistyössä tai ne ovat muiden kirjoittamia. Kōda osallistui kappaleiden *Bling Bling Bling*, *Just the Way You Are*, *That Ain't Cool* ja *This is Not a Love Song* säveltämiseen.
74. ↑  Alkuteksti: 「初めての試みでしたが、幸せと悲しみが表裏一体だってことが表現できた」
75. ↑  Kumi Koda Black Cherry Interview  20.12.2006. Oricon.
76. ↑  47th Annual Shine! Japan Record Grand Prize Tokyo Broadcasting System.
77. ↑  Koda Kumi Proves Ability! Receives Gold Disk Award Grand Prix  2006-3-10. Sankei Sports.  Arkistoitu 7.11.2007. Viitattu 1.2.2009.
78. ↑  MTV Video Music Awards Japan 2006 PGS.  Arkistoitu 29.9.2007. Viitattu 1.2.2009.
79. ↑  Tearful Koda Wins Japan Usen Grand Prize Grand Prix! Blocks Nagakawa's 4th Consecutive Win  17.12.2006. Sankei Sports.  Arkistoitu 13.11.2007. Viitattu 1.2.2009.
80. ↑  Koda Kumi Wins 3 Crowns for Second Straight Year: MTV Awards  28.3.2007. The Hochi Shimbun.  Arkistoitu 28.5.2007. Viitattu 1.2.2009.
81. ↑  Koda, Mizumori win Best Hit Kayōsai again  20.11.2007. Tokyograph.
82. ↑  49th Japan Record Award winners announced  29.11.2007. Tokyograph.
83. ↑  Annual Ranking 2006 - Ringtone Movie Downloads Label Mobile.  Arkistoitu 27.9.2007. Viitattu 1.2.2009.
84. ↑  Annual Ranking 2006 - All Downloads Label Mobile.  Arkistoitu 27.9.2007. Viitattu 1.2.2009.
85. ↑  Amy Chozick: Japanese women bust out Toronto Star.
86. ↑  Album： Koda Kumi--"Butterfly" SINA Corporation.
87. ↑  Charlene Chua: Ayumi bumps it up The New Paper.  Arkistoitu 29.1.2009. Viitattu 1.2.2009.
88. ↑  Sexy act pays off for Kumi Koda The New Paper.  Arkistoitu 6.2.2009. Viitattu 1.2.2009.
89. ↑  Best Jeanist Best-Jeans.com.  Arkistoitu 28.9.2007. Viitattu 1.2.2009.
90. ↑  Who Has Beautiful Hands? Koda Kumi, Akiko Wada Named Nail Queens!  21.11.2006. Sankei Sports.  Arkistoitu 7.1.2008. Viitattu 1.2.2009.
91. ↑  Michiyo Ishida: Manicure art steals the show at Japan nail expo  23.11.2006. MediaCorp News.  Arkistoitu 29.12.2007. Viitattu 1.2.2009.
92. ↑  A Catastrophe for Koda Kumi...Increasing Differences between Her and Her Boyfriend Who Works in Apparel  16.8.2007. Sankei Sports.  Arkistoitu 6.9.2007. Viitattu 1.2.2009.
93. ↑  The 10-year Difference between Masahiro Nakai and Kumi Koda  15.8.2007. Sponichi.  Arkistoitu 17.10.2007. Viitattu 1.2.2009.
94. ↑  SMAP’s Masahiro Nakai and Kumi Koda rumored to be dating  23.8.2007. Japan News Review.
95. ↑  Nakai and Koda Seriously Devoted!  25.12.2007. Sankei Sports.  Arkistoitu 25.12.2007. Viitattu 1.2.2009.

Aiheesta muualla
----------------

* Kuvia tai muita tiedostoja aiheesta **Kumi Kōda** Wikimedia Commonsissa

* Koda Kumin Virallinen Kotisivu (japaniksi)
* Fanisivusto (Arkistoitu – Internet Archive) (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Japani

 |
|  |
| Taiteenala | 
* MusicBrainz

 |

 |